ZAPISNIK

2. sestanka Sveta staršev v šolskem letu 2008/09, ki je bil v torek, 10.3.2009 ob 17.00,  

v stopničasti predavalnici v stavbi 2 Osnovne šole Danila Lokarja Ajdovščina

Prisotni: Primož Sever, Miloš Žvanut, Janez Medvešček, Katja Semolič, Franc Filipič, Nada Blažko, Slavica Ilc, Irena Šušmelj, Irena Humar Kobal, Dorica Česnik, Irena Kogoj, Sonja Kerkoč, Jasmina Černigoj, Jože Kobal, Gabrijela Marc, Peter Kompara.

Vabljena: Vladimir Bačič – ravnatelj, Alenka Dolgan - pomočnica ravnatelja.

Zapisnikar: Janez Medvešček

Odsotni:  Alenka Brajnik Hočevar, Luka Jejčič, Valentina Gomizelj, Matjaž Lemut, Majda Štokelj, Urška Pegan – opr.,  Tonja Ferjančič, Suzana Brešan Stibilj, Rosana Bajc, Erika Slokar - opr.
Gospod Franc Filipič je pozdravil vse prisotne in vabljene goste. Ugotovil je, da je seja sklepčna. 

Dnevni red:

1. Obravnava in potrditev zapisnika 1. sestanka Sveta staršev z dne 30.9.2008,

2. predstavitev poročila o realizaciji LDN za šolsko leto 2007/08,

3. pripombe in predlogi,

4. ocenjevanje ravnatelja.

Pod točko 1

Na zapisnik sestanka Sveta staršev z dne 30.9.2008 ni bilo pripomb in je bil s tem sprejet.

Pod točko 2

G. Vladimir Bačič je predstavil poročilo o realizaciji LDN za šolsko leto 2007/08.

Ob tem je posebej opozoril na povečanje števila učencev iz družin s težjim finančnim položajem. S tem v zvezi je opozoril na problematiko izvajanja programov, ki so jih dolžni ponuditi, katerih izvedba je v breme staršev (ekskurzije, tabori in Šola v naravi).

Ga. Alenka Dolgan je podala informacijo, da so v letošnjem letu v povprečju starši že prispevali za tovrstne dejavnosti 54 € na učenca.

V zvezi s tem so zaprosili za mnenje Svet staršev glede smiselnosti ponujanja teh programov oz. načina organizacije le-teh saj je udeležba na njih prostovoljna. Za tiste, ki se teh aktivnosti ne morejo udeležiti, šola organizira pouk na šoli. Kolikor se bo dalo, se bodo potrudili pridobiti sredstva za sofinanciranje teh programov.

Glede na trenutno situacijo in z njo povezane finančne težave mnogih družin bodo pripravili tudi anonimno anketo, ki jo bodo razdelili med učence, za pridobitev mnenja staršev glede zmožnosti prispevati za omenjene programe.

Svet staršev se strinja z anketiranjem.

G Vladimir Bačič je predstavil finančno poročilo in izpostavil glavna vlaganja, ki so jih realizirali v letu 2008.

Izvedena je bila temeljita prenova zgornjega nadstropja stavbe 1, prenovo čaka še pritličje. V podružnični šoli v Lokavcu so sanirali posledice gradbenih napak pri prenovi v kletnih prostorih stavbe.

Glede predloga za namestitev omaric v stavbi 3 so se odločili, da glede na obljubo o gradnji nove šole v Ajdovščini in višini potrebnih sredstev (7.000,00 €) investicija ni smiselna.

Pod točko 3

Vzgojni načrt šole

Na vprašanje o poteku oblikovanja vzgojnega načrta šole je g. Vladimir Bačič povedal, da je del vzgojnega načrta tudi hišni red, ki je bil sprejet z začetkom tega šolskega leta. Ta opredeljuje pravila življenja na šoli. Na vzgojnem načrtu dela tim strokovnih delavcev, ki pripravlja delavni osnutek. Predvidoma v začetku aprila se bo vanj vključil tudi predstavnik staršev (Svet staršev bo zastopal g. Peter Kompara). Osnutek bo obravnavan tudi na Šolski skupnosti učencev, na Svetu staršev in v kolektivu. Do konca maja bi moral biti Vzgojni načrt šole tudi dokončno sprejet.

Dostopnost učiteljev za učence
Na pripombo Sveta staršev, da se učenci nimajo časa pogovoriti z učiteljem glede težav z učno snovjo neposredno po uri oz. v času odmora je g. Vladimir Bačič podal pojasnilo, da so pred časom že vpeljali pogovorne ure za učence 1x tedensko v dopoldanskem času, ki pa niso zaživele zaradi premajhnega zanimanja učencev, lahko pa se obrnejo na ga. Alenko Dolgan, ki se bo z učiteljem dogovorila za razgovor z učencem. Prav tako so za reševanje takih težav namenjene tudi razredne ure.

Higiena in urejenost

G. Vladimir Bačič je izpostavil problem namernega uničevanja inventarja s strani posameznih učencev in nemoč šole za vzgojno ukrepanje ob odsotnosti podpore staršev. Ukrepanje v smislu materialne odgovornosti učencev in finančne bremenitve storilcev ni dovoljeno. Kljub dvema dežurnima učiteljema za nadzor med odmori ni mogoče preprečiti tovrstnega vandalizma. Zaradi ustrahovanja sošolcev je tudi težko odkriti storilce.

Z vidika higiene je bilo posebej izpostavljeno stanje na ženskih toaletah v stavbi 3.
Obeleževanje posebnih dni

Pripombo staršev, da se posebne dneve v letu, posebej sta bila izpostavljena Pust in Dan šole, obeležuje skromneje kot na OŠ Šturje, je g. Vladimir Bačič zavrnil. Pustovanje se izvaja tudi na OŠ Ajdovščina z večjim poudarkom v 1. triadi, vendar tudi za vse ostale velja edina omejitev, da se obraza zaradi varnostnih razlogov ne sme zakrivati. Priznava pa, da se je praznovanje Pusta na šoli rahlo izpelo in da za enoten nastop učencev posameznega oddelka potrebujejo tudi sodelovanje staršev.

Lanski Dan šole so obeležili s proslavo v dvorani 1. slovenske vlade (dve v dopoldanskem terminu in ena za starše in ostale v večernem), vendar pa je za OŠ Ajdovščina uporaba te dvorane, kot tudi ostalih večjih prostorov v občini, plačljiva in tako težje dostopna.

Za obeleževanje posebnih dni se čuti pomanjkanje večnamenskega prostora.

Študija statične trdnosti stavbe 3 izdelane s strani ZRMK

G. Franc Filipčič bo pridobil izvod in ga pregledal.

Ostale problematike

Nekateri starši so se pritožili nad izvajanjem pouka angleščine ene učiteljice. Pripombe so se nanašale na stanje discipline med poukom pri njenih urah, njeno samovoljnost, na obseg zahtevane snovi, na dajanje negativnih ocen brez preverjanja znanja zaradi neprimernega vedenja, pripravo nerazumljivih testov itd..

G. Vladimir Bačič je pojasnil, da so v vodstvu šole s težavami med poukom angleščine pri omenjeni učiteljici seznanjeni in so tudi ukrepali z razgovori z učiteljico in večkratnim hospitiranjem ravnatelja pri njenem pouku.

Omenjena učiteljica je zaposlena za določen čas za čas nadomeščanja učiteljice na porodniškem dopustu. Nadaljevali bodo z ukrepi podrobnejšega spremljanja učiteljičinega dela ter po potrebi s prisotnostjo dodatnega strokovnega delavca pri urah angleščine.

G. Miloš Žvanut je prosil za pojasnila o možnostih zgodnejše priprave na pouk angleščine (že pred 5. razredom).

Ga. Dolgan je pojasnila, da so o tem že razmišljali, vendar ne podpirajo uvajanja zgodnejših programov učenja angleščine v okviru pouka. Njihovo stališče utemeljujejo z izkušnjo, da ob preskoku iz neobveznega programa brez ocenjevanja na redni učni predmet učenci prenesejo odnos s prvega na drugi in so tako lahko učinki negativni.
Pod točko 4

G. Franc Filipčič je predstavil namen glasovanja, kaj ocenjujemo in možne ocene. Svet staršev je na tajnem glasovanju za oceno ravnatelja izglasoval skupno oceno 5. Glasovanje je bilo tajno. Volilno komisijo so sestavljali Slavica Ilc, Janez Medvešček in Franc Filipič. 

Glasove je oddalo 15 članov sveta staršev, en član se je glasovanja vzdržal.

Sestanek je bil zaključen ob 18.40.

Janez Medvešček,






Franc Filipič,

zapisnikar







predsednik Sveta staršev

